CELEX: 32016R1056
Language: sl
Date: 2016-06-29 00:00:00
Title: Izvedbena uredba Komisije (EU) 2016/1056 z dne 29. junija 2016 o spremembi Izvedbene uredbe (EU) št. 540/2011 glede podaljšanja veljavnosti registracije aktivne snovi glifosat (Besedilo velja za EGP)

30.6.2016   
            
            
               SL
            
            
               Uradni list Evropske unije
            
            
               L 173/52
            
         IZVEDBENA UREDBA KOMISIJE (EU) 2016/1056
   z dne 29. junija 2016
   o spremembi Izvedbene uredbe (EU) št. 540/2011 glede podaljšanja veljavnosti registracije aktivne snovi glifosat
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti prvega odstavka člena 17 Uredbe,
   ob upoštevanju naslednjega:
   
               (1)
            
            
               Del A Priloge k Izvedbeni uredbi Komisije (EU) št. 540/2011 (2) določa aktivne snovi, ki veljajo za odobrene v skladu z Uredbo (ES) št. 1107/2009.
            
         
               (2)
            
            
               Obdobje veljavnosti registracije aktivne snovi glifosat se izteče 30. junija 2016. Vloga za obnovitev vključitve navedene snovi v Prilogo I k Direktivi Sveta 91/414/EGS (3) je bila predložena v skladu s členom 4 Uredbe Komisije (EU) št. 1141/2010 (4).
            
         
               (3)
            
            
               Ker je bilo ocenjevanje snovi in odločitev o obnovitvi odobritve odloženo zaradi razlogov, ki so zunaj nadzora vložnika, bo veljavnost odobritve aktivne snovi verjetno potekla pred sprejetjem sklepa o njeni obnovitvi.
            
         
               (4)
            
            
               Po ugotovitvah Mednarodne agencije za raziskave raka v zvezi z morebitno rakotvornostjo glifosata je Komisija 29. aprila 2015 pooblastila Evropsko agencijo za varnost hrane (v nadaljnjem besedilu: Agencija), da preuči osnovne informacije in navedene ugotovitve vključi v svoj sklep. V okviru postopka ocenjevanja na podlagi Uredbe (ES) št. 1107/2009 je Agencija ugotovila, da je malo verjetno, da bi glifosat predstavljal rakotvorno tveganje za ljudi in da razpoložljivi dokazi ne podpirajo usklajene razvrstitve glifosata v skladu z Uredbo (ES) št. 1272/2008 (5), kar zadeva njegov rakotvorni potencial. V zvezi s tem je Agencija opozorila, da njeni predlogi za razvrstitev, podani v okviru postopka ocenjevanja v skladu z Uredbo (ES) št. 1107/2009, niso formalni predlogi za usklajeno razvrstitev v skladu z Uredbo (ES) št. 1272/2008.
            
         
               (5)
            
            
               Država članica poročevalka je 22. julija 2015 (6) naznanila svojo namero, da bo v skladu s členom 37 Uredbe (ES) št. 1272/2008 predložila dokumentacijo o usklajeni razvrstitvi glifosata, vključno z razredom nevarnosti za rakotvornost. Država članica poročevalka je 17. marca 2016 navedeno dokumentacijo predložila Evropski agenciji za kemikalije, ki mora podati svoje mnenje v skladu s členom 37(4) Uredbe (ES) št. 1272/2008.
            
         
               (6)
            
            
               Ugotovitve Mednarodne agencije za raziskave raka in predlog Agencije za razvrstitev v zvezi z morebitno rakotvornostjo glifosata se razlikujejo. Poleg tega se je postopek za usklajeno razvrstitev glifosata že začel. Razprave v Stalnem odboru za rastline, živali, hrano in krmo 18. in 19. maja 2016 so pokazale, da so številne države članice v vlogi odgovornih za obvladovanje tveganja glede posebnih okoliščin v zvezi z glifosatom menile, da je pred sprejetjem odločitve o obnovitvi odobritve treba pridobiti mnenje Odbora za oceno tveganja Evropske agencije za kemikalije o usklajeni razvrstitvi glede rakotvornosti glifosata, saj bi bilo lahko tako mnenje pomembno za odobritev na podlagi meril iz Uredbe (ES) št. 1107/2009.
            
         
               (7)
            
            
               Zaradi časa, potrebnega za oceno dokumentacije o usklajeni razvrstitvi, je treba podaljšati veljavnost registracije aktivne snovi do 6 mesecev od datuma prejema mnenja Odbora za oceno tveganja Evropske agencije za kemikalije, vendar pa najpozneje do 31. decembra 2017. Ko bo Komisija prejela mnenje Odbora za oceno tveganja Evropske agencije za kemikalije, bo datum prejema objavila v Uradnem listu Evropske unije.
            
         
               (8)
            
            
               Glede na cilj prvega odstavka člena 17 Uredbe (ES) št. 1107/2009 bo v primeru, da bi po prejemu mnenja Odbora za oceno tveganja Evropske agencije za kemikalije Komisija sprejela uredbo, ki določa, da se odobritev glifosata ne obnovi, ker merila za odobritev niso izpolnjena, bo Komisija kot datum veljavnosti registracije določila dan začetka veljavnosti uredbe, če odobritev glifosata ne bo obnovljena, tudi če bo navedeni datum zgodnejši od datuma veljavnosti registracije.
            
         
               (9)
            
            
               Ob upoštevanju podaljšanja veljavnosti registracije glifosata, opisanega v prejšnjih uvodnih izjavah, in ob upoštevanju pomislekov, ki jih je Agencija izpostavila glede uporabe dodatka polietoksiliranega lojevega amina (št. CAS 61791–26–2) v fitofarmacevtskih sredstvih, ki vsebujejo glifosat, bo Komisija čim prej začela s pregledom odobritve glifosata v skladu s členom 21 Uredbe (ES) št. 1107/2009.
            
         
               (10)
            
            
               Izvedbeno uredbo (EU) št. 540/2011 bi bilo zato treba ustrezno spremeniti.
            
         
               (11)
            
            
               Ob upoštevanju, da sedanja veljavnost registracije glifosata poteče 30. junija 2016, bi morala ta uredba začeti veljati čim prej.
            
         
               (12)
            
            
               Stalni odbor za rastline, živali, hrano in krmo ni izdal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe predložil osnutek izvedbenega akta v nadaljnjo obravnavo. Odbor za pritožbe ni podal mnenja –
            
         SPREJELA NASLEDNJO UREDBO:
   Člen 1
   Sprememba Izvedbene uredbe Komisije (EU) št. 540/2011
   V šestem stolpcu „veljavnost registracije“ vnosa 25 za glifosat v delu A Priloge k Izvedbeni Uredbi (EU) št. 540/2011, se besede „30. junij 2016“ nadomestijo z besedami „6 mesecev po tem, ko Komisija prejme mnenje Odbora za oceno tveganja Evropske agencije za kemikalije, ali 31. december 2017, pri čemer se upošteva zgodnejši datum.“
   Člen 2
   Začetek veljavnosti
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 29. junija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 309, 24.11.2009, str. 1.
   
      (2)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).
   
      (3)  Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).
   
      (4)  Uredba Komisije (EU) št. 1141/2010 z dne 7. decembra 2010 o postopku za obnovitev vključitve druge skupine aktivnih snovi v Prilogo I k Direktivi Sveta 91/414/EGS in oblikovanju seznama navedenih snovi (UL L 322, 8.12.2010, str. 10).
   
      (5)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrstitvi, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).
   
      (6)  Register namer ECHA. Na voljo na spletu: echa.europa.eu/web/guest/addressing-chemicals-of-concern/registry-of-intentions.